Page:Ludus Coventriae (1841).djvu/144

 And blyssyd be the frute of thi wombe also, Thou wurthyest virgyne and wyff that ever was wrought! How is it that the modyr of God me xulde come to? That wrecche of alle wrecchis, a whyght wers than nought! And thou art blyssyd, that belevyd veryly in thi thought, That the wurde of God xulde profyte in the, But how this blyssydnes abought was brought, I cannot thynk nyn say how it myght be.

Maria. To the preysyng of God, cosyn, this seyd mut be, Whan I sat in my lytyl hous onto God praynge, Gabryel come and seyde to me, Ave! Ther I conceyved God at my consentynge, Parfyte God and parfyte man at onys beynge; Than the aungel seyd onto me, That it was sex monethys syn ȝour conseyvynge, This cawsyth my comynge, cosyn, ȝow to comfort and se.

Eliȝabeth. Blyssyd be ȝe, cosyn, ffor ȝour hedyr comynge, How I conseyvyd I xal to ȝow say; The aungel apperyd the howre of incensynge, Seynge I xulde conseyve, and hym thought nay. Sethe ffor his mystrost he hath be dowme alway, And thus of my concepcion I have ȝow sum.

Maria. ffor this holy psalme I begynne here this day, Magnificat anima mea Dominum, Et exultavit spiritus meus in Deo salutari meo.

Eliȝabeth. Be the Holy Gost with joye Goddys son is in the cum, That thi spyryte so injonyid the helth of thi God so.

Maria. Quia respexit humilitatem ancillæ suæ, Ecce enim ex hoc beatam me dicent omnes generationes.

Eliȝabeth. ffor he beheld the lownes of hese hand maydeȝe, So ferforthe ffor that alle generacionys blysse ȝow in pes.

Maria. Quia fecit mihi magna qui potens est, Et sanctum nomen ejus.

Eliȝabeth. ffor grett thynges he made and also myghtyest, And ryght holy is the name of hym in us.